ธปท.ตั้งบริษัทลุยทุนสำรอง
ถือหุ้นใหญ่99%รีดผลตอบแทนเพิ่มอัจนารับ2แสนล้านเหรียญเกินจำเป็น
21 ส.ค. 2554

ถือหุ้นใหญ่99%รีดผลตอบแทนเพิ่มอัจนารับ2แสนล้านเหรียญเกินจำเป็น
ธปท.เล็งตั้งบริษัทบริหารเงินทุนสำรอง หวังผลตอบแทนดีขึ้น คาด 2 เดือนนี้ได้ข้อสรุปก่อนเสนอรัฐบาลใหม่ 
ม.ร.ว.จัตุมงคล โสณกุล ประธานคณะกรรมการธนาคารแห่งประเทศไทย (บอร์ด ธปท.) เปิดเผยผลการประชุมเมื่อวันที่ 19 พ.ค. ว่า ได้หารือแนวทางการนำเงินทุนสำรองระหว่างประเทศไปบริหาร 3 รูปแบบ โดยแนวทางที่เป็นไปได้มากที่สุด คือ การ ออกกฎหมายพิเศษตั้งบริษัทจำกัดขึ้นมาบริหาร โดย ธปท. ถือหุ้น 99.99% พร้อมกำหนดรูปแบบการลงทุน และสัดส่วนทุนสำรองที่จะนำไปใช้ รวมทั้งกรรมการบริษัทจะเป็นใครบ้าง 
ม.ร.ว.จัตุมงคล มั่นใจว่าวิธีนี้ถือว่าง่ายที่สุด เพราะแก้ไขกฎหมายมาตราเดียวก็ทำได้ ซึ่งหลายประเทศก็ดำเนินการอยู่ เช่น Korean Wealth Fund เป็นต้น ซึ่งธปท.สามารถตั้งคณะกรรมการขึ้นมาทำงานตามเงื่อนไขที่เขียนไว้ได้เลย 
สำหรับอีก 2 แนวทางที่ศึกษาไว้ คือ แก้ไขกฎหมายให้ ธปท.สามารถนำทุนสำรองระหว่างประเทศไปบริหารเองได้ แต่รูปแบบนี้ส่วนตัวแล้วไม่ชอบ เพราะไม่ใช่หน้าที่ของ ธปท.ที่จะเข้าไปซื้อตราสารหนี้ หรือตราสารทุนในตลาด 
นอกจากนั้น ยังมีข้อเสนอให้ ธปท.ร่างกฎหมายขึ้นมาใหม่เพื่อตั้งกองทุนขึ้นมาว่ามีกรรมการกี่คน ใครเข้ามาบริหาร แต่ส่วนตัวคิดว่าวิธีนี้น่าจะทำได้ยาก 
สาเหตุที่ ธปท.ต้องศึกษารูปแบบการ บริหารเพิ่มเติม เพราะต้องการกระจายความเสี่ยงจากการลงทุนในปัจจุบันที่เน้นไปที่การลงทุนในตราสารหนี้ และหาผลตอบแทนที่สูงขึ้น โดยเมื่อ ธปท.เข้าไปแทรกแซงค่าเงิน หรือแทรกแซงส่วนต่างๆ แล้วก็มีต้นทุนที่เพิ่มขึ้น ขณะที่ดอกเบี้ยผลตอบแทนในต่างประเทศที่ไปลงทุนในตราสารหนี้กลับไม่เพิ่มขึ้น 
“น่าจะมีข้อสรุปใน 1-2 เดือนนี้ อย่างน้อยก็สรุปกันเองใน ธปท.ให้ได้ว่าจะเอาอย่างไร การจัดตั้งบริษัทจำกัดมาบริหารทุนสำรองไม่ใช่เพราะไทยเรามีทุนสำรองมาก แต่ต้องการกระจายความเสี่ยง อยากหาผลตอบแทนเพิ่มจากต้นทุนที่เพิ่มขึ้นมากกว่า แต่ความเสี่ยงที่เกิดขึ้นต้องเป็นความเสี่ยงที่ยอมรับได้ เพราะหลังการเลือกตั้งมีรัฐบาลใหม่ มีรัฐมนตรีใหม่มา ธปท.จะได้นำไปให้ดูได้” ม.ร.ว.จัตุมงคล ระบุ
ด้านนางอัจนา ไวความดี รองผู้ว่าการด้านเสถียรภาพการเงิน ธปท. กล่าวว่า เงินทุนสำรองระหว่างประเทศที่มีอยู่กว่า2 แสนล้านเหรียญสหรัฐ เป็นระดับที่มีเสถียรภาพ เพราะหากหักส่วนที่ต้องหนุนหลังธนบัตรที่ออกใช้ การรองรับเงินทุนไหลเข้าออกจากการค้าขายนำเข้าส่งออก การลงทุนในตลาดหุ้น ตลาดพันธบัตร ซึ่งมีสัดส่วนของทุนจากต่างชาติมาลงทุน ยังมีส่วนเกินจำนวนหนึ่งเพียงพอจะนำไปลงทุนระยะยาว หรือตั้งกองทุนความมั่งคั่งแห่งชาติ (Sovereign Wealth Fund) ได้ หากต้องการนำทุนสำรองไปหาผลตอบแทนเพิ่มขึ้น ภายใต้ความเสี่ยงที่เพิ่มขึ้นบ้าง
“ทุนสำรองระหว่างประเทศ 2 แสนล้านเหรียญสหรัฐ ดูเหมือนจะมาก อต่ก็ไม่ได้มากมายเมื่อเทียบกับหลักการเหตุผลที่เราควรมี และอย่าลืมว่าเราไม่ได้มาฟรีๆ มันมีต้นทุนมีภาระหนี้มาด้วย เพราะเราออกพันธบัตรไปซื้อมา ไม่ได้เกิดจากดุลบัญชีการค้าหรือดุลบัญชีเดินสะพัดเกินดุลอย่างเดียว ดังนั้น จึงจำเป็นต้องคำนวณส่วนที่เป็นต้นทุนไปด้วย ถ้าจะนำส่วนเกินไปตั้ง Sovereign Wealth Fund จริงๆก็ทำได้ แต่ไม่ใช่จะเอาไปแต่สินทรัพย์ ต้องเอาหนี้สินไปด้วย เพราะไม่อย่างนั้นบัญชีจะไม่สมดุล 
“สำคัญคือการจะตั้งกองทุนต้องมียุทธศาสตร์ที่ชัดเจนของชาติด้วย เช่น การหาแหล่งพลังงานหรืออะไร และต้องมีธรรมาภิบาลที่ดี ไม่ใช่เอาเงินเป็นตัวตั้ง เห็นทุนสำรองดูเหมือนจะเยอะแล้วตั้ง” นางอัจนา กล่าว
ทั้งนี้ ธปท.รายงานฐานะทุนสำรองระหว่างประเทศล่าสุด ณ วันที่ 13พ.ค.ปีนี้อยู่ที่ระดับ 1.854 แสนล้านเหรียญสหรัฐ หรือประมาณ 5.605 ล้านล้านบาท ลดลง 2,200 ล้านเหรียญสหรัฐ หรือประมาณ 6.6 หมื่นล้านบาท จากสัปดาห์ก่อนหน้าอยู่ที่ระดับ 1.876 แสนล้านเหรียญสหรัฐ หรือประมาณ 5.664 ล้านล้านบาท 
และฐานะการซื้อเงินตราต่างประเทศล่วงหน้าสุทธิ(Forward) อยู่ที่ระดับ 2.27 หมื่นล้านเหรียญสหรัฐ เพิ่มขึ้น 1,300 ล้านเหรียญสหรัฐ จากสัปดาห์ก่อนหน้าอยู่ที่ระดับ 2.14 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมระหว่างทุนสำรองระหว่างประเทศกับฐานะการซื้อเงินตราต่างประเทศล่วงหน้าสุทธิ อยู่ที่ระดับ 2.081 แสนล้านเหรียญสหรัฐ